รตท.จรูญเจ้าของ ป.ฟันธงคดีหวย30ล. จ่อเชือด3คน-แจ้งความเท็จ (คลิป)
แฉเจ๊บ้าบิ่นอุปาทานไปเอง ครูปรีชาเสนอส่วนแบ่ง15ล.,กองปราบฯฟันธงแล้ว ร.ต.ท.จรูญเป็นเจ้าของหวยรัฐ 30 ล้าน ส่วนฝั่งครูปรีชาเป็นเรื่องเจ๊บ้าบิ่นโทร.ไล่เช็กลูกค้ารายตัวที่ซื้อลอตเตอรี่ไป หลังผลหวยออกรางวัลที่ 1 ที่อยู่ในแผง โดยเฉพาะครูปรีชา จนอุปทานไปว่าถูกจริง เบื้องต้นเตรียมหวดผู้ที่กระทำความผิด 3 ราย ฐานความผิดแจ้งความเท็จ ทำให้ผู้อื่นได้รับโทษทางอาญา และปฏิบัติหน้าที่หรือละเว้นการปฏิบัติหน้าที่โดยมิชอบ 1 ในนั้นมีตำรวจกาญจน์ด้วย ส่วนนางดำพยานใหม่ ที่แท้เป็นคนเดียวกับ เจ๊บ้าบิ่น,คดีแย่งสิทธิครอบครองสลากกินแบ่งรัฐบาลรางวัลที่ 1 เลข 533726 งวดประจำวันที่ 1 พ.ย. 2560 จำนวน 1 ชุด 5 ใบ มูลค่า 30 ล้านบาท ระหว่าง ร.ต.ท. จรูญ วิมูล อดีตรอง สวป.สภ.บ่อพลอย จ.กาญจนบุรี กับนายปรีชา ใคร่ครวญ ครูชำนาญการโรงเรียนเทพมงคลรังษี จ.กาญจนบุรี ใกล้สรุป หลัง พล.ต.อ.จักรทิพย์ ชัยจินดา ผบ.ตร.สั่งโอนคดีจากภาค 7 ให้กองปราบฯ ทำฝ่ายเดียวให้เสร็จสิ้นภายในเดือน ก.พ. ขณะที่ พล.ต.ท.ฐิติราช หนองหารพิทักษ์ ผบช.ก.นำทีมสืบสวนทั้งกองปราบฯ และ ปอท.ลุยสอบผู้เกี่ยวข้องในเมืองกาญจน์ ทั้งตำรวจที่ทำคดีและแม่ค้าลอตเตอรี่ โดยเฉพาะเจ๊บ้าบิ่น หรือนางรัตนาพร สุภาทิพย์ แม่ค้า ลอตเตอรี่ที่อ้างว่าขายให้กับครูปรีชา ล่าสุด ตำรวจได้พยานใหม่ นางดำ แม่ค้าหวยอีกคนโยงลอตเตอรี่รางวัลที่ 1 เจ้าปัญหา,ความคืบหน้าคดีนี้ เมื่อเวลา 12.00 น. วันที่ 20 ก.พ. ที่กองบังคับการปราบปราม พล.ต.ต.ไมตรี ฉิมเฉิด ผบก.ป. กล่าวว่า ขอยืนยันคณะทำงานของตำรวจไม่ได้ทำงานล่าช้า แต่ได้เร่งตรวจสอบวัตถุพยาน และการสอบสวนพยานปากต่างๆอย่างรัดกุมที่สุด ไม่ได้ดึงเวลาให้เกิดความล่าช้า แต่ยังไม่มีการออกหมายจับผู้ต้องหา เพราะมีวัตถุพยานเป็นคลิปเสียงประมาณ 6-7 คลิป ที่กองบังคับการปราบปรามการกระทำความผิดเกี่ยวกับอาชญากรรมทางเทคโนโลยี หรือ บก.ปอท. กู้ข้อมูลจากโทรศัพท์มือถือผู้ที่เกี่ยวข้องในคดีมาได้ หลายฝ่ายเกรงว่าคลิปเสียงดังกล่าวจะไม่มีน้ำหนักในชั้นศาล ได้ส่งคลิปเสียงทั้งหมดให้กองพิสูจน์หลักฐานตรวจสอบเทียบเคียงเสียงบุคคลที่เกี่ยวข้อง เพื่อยืนยันว่าเสียงที่ปรากฏเป็นของบุคคลที่ถูกอ้างถึงจริง อีกส่วนที่มีความสำคัญ ต้องตรวจสอบให้ได้ว่าคลิปเสียงทั้งหมดไม่มีการตัดต่อหรือดัดแปลงภายหลังจากกู้มาจากโทรศัพท์มือถือได้ ขั้นตอนนี้ กองพิสูจน์หลักฐานยืนยันจะเร่งให้เร็วที่สุด ทั้งนี้ ยังไม่สามารถระบุวันเวลาที่ตรวจสอบแล้วเสร็จได้ เพราะเป็นขั้นตอนที่ต้องใช้เวลาตรวจสอบอย่างละเอียด ไม่ให้เกิดข้อบกพร่องหรือข้อโต้แย้งจากคู่กรณีทั้งสองฝ่าย และใช้ดำเนินคดีออกหมายจับได้,ผบก.ป.กล่าวต่อว่า หลังจากนี้จะเรียกพยานมาสอบสวนเพิ่มเติม เป็นพยานปากใหม่ที่ยังไม่เคยถูกระบุชื่อลงในสำนวนของ บช.ภ.7 อีก 2 ปาก ส่วนรายละเอียดของพยานบุคคลทั้งคู่ ยังไม่สามารถเปิดเผยได้เนื่องจากจะมีผลต่อรูปคดี นอกจากนี้ยังมีหลักฐานทางวิทยาศาสตร์อีกหลายส่วนที่ต้องรอผลการสรุป นำมาใช้พิสูจน์คำให้การของพยานและผู้เกี่ยวข้องทั้งหมดว่าใครพูดไม่ตรงกับความเป็นจริงตามลำดับเหตุการณ์ ทั้งนี้ไม่อยากให้ผู้ที่ติดตามข่าวหรือติดตามการทำงานของเจ้าหน้าที่ตำรวจ กดดันการทำงานของเจ้าหน้าที่เพราะมีความจำเป็นต้องสืบหาข้อมูลอย่างละเอียด เพื่อไม่เกิดข้อโต้แย้งในภายหลังจากคู่กรณีทั้งสองฝ่าย,มีรายงานว่า จากการประชุมคณะพนักงานสอบสวนเมื่อวันที่ 19 ก.พ. และการลงพื้นที่ของชุดสืบสวนและพนักงานสอบสวนกองปราบฯ จนถึงวันที่ 20 ก.พ. ได้สรุปเป็นความเห็นแล้วว่าผู้ที่มีสิทธิครอบครองหรือเป็นคนที่ซื้อสลากฯ หมายเลข 533726 ที่ถูกรางวัลที่ 1 งวดประจำวันที่ 1 พ.ย.60 คือ ร.ต.ท.จรูญ วิมูล โดยอาศัยหลักฐานจากทั้งพยานบุคคล พยานหลักฐานการแกะรอยทางเทคโนโลยี และพยานหลักฐานทางวิทยาศาสตร์รวมทั้งนิติวิทยาศาสตร์ โดยพนักงานสอบสวนกองปราบฯกำลังสรุปสำนวนการสอบสวน มีใจความสำคัญคือในส่วนของพยานบุคคล ได้ให้ความสำคัญกับพยานรวม 3 ปาก คือ นางพัชริดา หรือเจ๊พัช พรมตา แม่ค้าสลากฯ อีกเจ้าหนึ่งในตลาดเรดซิตี้ นางรัตนาพร หรือเจ๊บ้าบิ่น สุภาทิพย์ และนายปรีชา ใคร่ครวญ,สำหรับนางดำที่ปรากฏเป็นพยานปากใหม่นั้น แท้ที่จริงคือชื่อที่นายปรีชาใช้เรียกนางรัตนาพร หรือเจ๊บ้าบิ่น แบบสนิทสนม ถือเป็นพยานปากสำคัญในคดีนี้ จากการสอบพยานทั้ง 3 ปาก พบความเกี่ยวพันกันคือนางพัชริดา เป็นผู้ที่จำหน่ายสลากฯหมายเลข 533726 จริง นอกจากนี้ ยังมีสลากฯเลขท้ายที่ลงท้ายด้วยหมายเลข 726 อีก 2 ชุด รวมทั้งสิ้น นางพัชริดามีเลขท้ายดังกล่าวรวม 3 ชุด ปรากฏชัดเจนว่านางพัชริดามีสลากฯหมายเลขที่ถูกรางวัลที่ 1 จริง ตามหลักฐานภาพถ่ายในโทรศัพท์มือถือที่แม่ค้าสลากคนนี้ถ่ายไว้เมื่อวันที่ 30 ต.ค.60,ทั้งนี้ นางพัชริดาให้การไว้กับตำรวจภูธรภาค 7 และให้การยืนยันกับพนักงานสอบสวนกองปราบฯตรงกันว่า จำได้ว่าได้ขายสลากฯที่ลงท้ายด้วยหมายเลข 726 ทั้ง 3 ชุดให้กับนางรัตนาพร และที่ถ่ายภาพไว้ในวันดังกล่าวเพื่อส่งต่อภาพ บอกให้แม่ค้าในหมู่ พวกตนรู้ว่า สลากฯบนแผงของตนเหลือจำนวนมาก ต้องการที่จะแบ่งไปขาย จึงได้ขายให้กับนางรัตนาพร และแม่ค้าเจ้าอื่นไปด้วย แต่การถ่ายภาพเป็นการถ่ายภาพรวมบนแผงขายสลากฯ ไม่ได้เจาะจงถ่ายเฉพาะเลข 533726 เท่านั้น,ขณะที่นางรัตนาพร หรือเจ๊บ้าบิ่นให้การสอดคล้องกันว่า ซื้อสลากมาทั้ง 3 ชุดต่อจากนางพัชริดาจริง เพราะต้องการที่จะได้สลากฯมาจำหน่ายเพิ่มเติม โดยยืนยันกับตำรวจภูธรภาค 7 และพนักงานสอบสวนกองปราบฯว่าได้ขายสลากฯหมายเลข 533726 ให้กับนายปรีชา และได้โทรศัพท์พูดคุยกับนายปรีชาทำให้ทราบว่า นายปรีชาถูกรางวัลที่ 1 ตามเลขหมายดังกล่าวซึ่งตนขายไปให้ ส่วนนายปรีชาได้ให้การ รวมทั้งจำลองสถานการณ์กับชุดสืบสวนและพนักงานสอบสวนกองปราบฯว่า ได้ซื้อสลากฯที่ถูกรางวัลจากนางรัตนาพรจริง แต่ทำหล่นหายขณะเดินอยู่ที่ตลาดเรดซิตี้ โดยอ้างพยานบุคคลเป็นผู้หญิง เป็นภรรยาของตำรวจ สภ.เมืองกาญจนบุรี 1 ปาก เป็นผู้กล่าวทัก เพื่อขอแบ่งซื้อสลากฯที่ปรากฏเลขดังกล่าวอยู่ในกระเป๋าเสื้อก่อนออกรางวัล,มีรายงานว่า จากการพิจารณาคำให้การของพยานปากสำคัญทั้ง 3 ปาก ให้การสอดคล้องกัน และมีเลขสลากฯที่ถูกรางวัลปรากฏอยู่จริงตามหลักฐานภาพถ่ายที่พนักงานสอบสวนได้มาจากการแกะรอยทางเทคโนโลยีของเจ้าหน้าที่ บก.ปอท. สรุปได้ว่าสลากฯ หมายเลขที่ถูกรางวัลมีอยู่จริง อย่างไรก็ตาม ประการแรก ภาพถ่ายดังกล่าวได้ถ่ายไว้ตั้งแต่วันที่ 30 ต.ค. เป็นวันที่ตลาดเรดซิตี้ไม่ได้เปิด แต่มาเปิดในวันอังคารที่ 31 ต.ค. โดยปกติจะเปิดในวันอังคารและวันศุกร์เท่านั้น,ประการที่สอง คำให้การของนางพัชริดา เป็นคำกล่าวอ้างที่มาจากความทรงจำ อ้างว่า จำได้ว่า ได้ขายให้กับนางรัตนาพรไป คำให้การไม่มีน้ำหนักเพียงพอ ไม่มีหลักฐานอื่นยืนยัน และเมื่อคำให้การของนางพัชริดาไม่มีน้ำหนักในฐานะประจักษ์พยานผู้อยู่กับสลากฯที่ถูกรางวัล ทำให้ความน่าเชื่อถือในคำให้การของนางรัตนาพร ในฐานะพยานทุติยภูมิ และนายปรีชาซึ่งเป็นพยานที่ห่างไกลไปอีก ไม่มีความ น่าเชื่อถือไปด้วย ประกอบกับหลักฐานทางเทคโนโลยีและหลักฐานทางวิทยาศาสตร์ที่ชุดสืบสวนกองปราบฯแกะรอยมาได้นั้นหักล้างคำให้การทั้งสามปากสิ้นเชิง,ในส่วนของหลักฐานที่หักล้างคำให้การของพยาน ประกอบไปด้วยคลิปเสียงที่เป็นการสนทนาระหว่างนางรัตนาพรกับนายปรีชาได้มาจากการแกะรอยทางเทคนิคจากโทรศัพท์มือถือทั้งของนายปรีชา นางรัตนาพร และ ร.ต.ท.จรูญ มีลายมือชื่อเซ็นความยินยอมไว้ทุกคน เพื่อต้องการที่จะพิสูจน์ความบริสุทธิ์ มีหลายสิบคลิปที่ใช้เป็นหลักฐานในคดีนี้ คลิปที่สำคัญคือ คลิปเสียงเมื่อเย็นวันที่ 1 พ.ย. หลังจบการออกรางวัลที่ 1 ไม่นาน นางรัตนาพรได้โทรศัพท์ไปหาครูแดง ผู้ซื้อสลากฯอีกคนหนึ่ง โดยถามว่าถูกรางวัลที่หนึ่งหรือไม่ แต่ ครูแดง ปฏิเสธ ไม่ถูกรางวัล,จากนั้นไม่กี่นาที นางรัตนาพร ได้โทรศัพท์หานายปรีชาว่าถูกรางวัลที่ 1 แต่นายปรีชาปฏิเสธชัดเจน ไม่ถูกรางวัล เพราะเลข 3 ตัวหน้าไม่ตรงกัน มีเพียงเลขท้าย 726 เท่านั้นที่ตรงกัน แต่นางรัตนาพรพยายามยัดเยียดให้นายปรีชายอมรับว่าถูกรางวัลที่หนึ่ง 30 ล้านบาท เช่นเดียวกับคลิปเสียงที่ 2 ที่นางรัตนาพรโทรศัพท์ไปหานายปรีชา อีกครั้ง,เมื่อเย็นวันที่ 2 พ.ย. แต่นายปรีชาปฏิเสธเช่นเดิมว่าไม่ถูกรางวัล และยังมีการโทรศัพท์ระหว่าง นายปรีชากับนางรัตนาพร อีกหลายครั้ง จนทำให้เกิดอุปทานว่านายปรีชาถูกสลากฯจริง,นอกจากนี้ ยังมีคลิปเสียงหนึ่งที่สนทนากันระบุชัดเจนว่า นายปรีชาได้บอกให้นางรัตนาพรติดตามหาสลากฯที่ถูกรางวัลให้ได้ เพราะเป็นสลากฯที่ตนได้มาจากนางรัตนาพร และหากหาสลากฯดังกล่าวมาได้ จะแบ่งกันคนละ 15 ล้านบาท นางรัตนาพรจึงเริ่มค้นหาข้อมูลของผู้ถูกรางวัลที่ 1 งวดดังกล่าว กระทั่งทราบว่า ร.ต.ท.จรูญถูกรางวัลที่ 1 และขึ้นรางวัลไปแล้ว จึงพากันไปแจ้งความกับเจ้าหน้าที่ตำรวจ สภ.เมืองกาญจนบุรี กระทั่งมีการ อายัดเงินดังกล่าวไว้,จากการสืบสวนของกองปราบฯยังพบว่านายปรีชาได้ถือสลากที่ลงท้ายด้วยเลข 726 ตามคลิปเสียงที่นายปรีชายืนยัน แต่เลข 3 ตัวหน้าไม่ใช่เลขที่ถูกรางวัล และสำคัญกว่านั้น เลข 3 ตัวหน้า ที่นายปรีชาถือยังไม่ตรงกับเลขหน้าของสลากฯทั้ง 3 ชุดหมายเลข ตามภาพถ่ายที่นางพัชริดาถ่ายไว้เมื่อวันที่ 30 ต.ค.60 ด้วย สรุปได้ว่านายปรีชา ไม่ได้มีส่วนเกี่ยวข้องหรือสัมผัสกับสลากฯทั้ง 3 หมายเลข รวมทั้งสลากที่ถูกรางวัลที่ 1 ตั้งแต่ต้นทางเลย,ดังนั้นน้ำหนักที่นายปรีชาจะถูกรางวัลที่ 1 โดยซื้อจากนางรัตนาพรเป็นไปไม่ได้ ปรากฏหลักฐานตามคำให้การของพยานเอง และหลักฐานทางเทคโนโลยีอย่างชัดเจน ดังนั้น ตามข้อกำหนดของสำนักงานสลากกินแบ่งรัฐบาล ที่กำหนดให้จ่ายเงินรางวัลให้กับผู้ถือสลากฯเท่านั้น ประกอบกับประมวลกฎหมายแพ่งและพาณิชย์ที่ระบุให้ทรัพย์เป็นของผู้ที่ครอบครอง สรุปได้ว่าสลากหมายเลข 533726 งวดประจำวันที่ 1 พ.ย.60 ควรเป็นของ ร.ต.ท.จรูญ โดยมีหลักฐานอีกจำนวนมากสนับสนุน,มีรายงานว่า หลังได้ข้อสรุปว่าสลากฯที่ถูกรางวัลเป็นของ ร.ต.ท.จรูญ ตำรวจกองปราบฯอยู่ระหว่างพิจารณาพยานและหลักฐานทั้งหมด มีผู้ใดบ้างที่ได้ร่วมกระทำความผิดในครั้งนี้ เบื้องต้นได้พิจารณาให้ความเป็นธรรม โดยดูจากเจตนาในการกระทำความผิด เบื้องต้นคณะพนักงานสอบสวนจะดำเนินคดีผู้ที่กระทำความผิดรวม 3 ราย ในจำนวนนี้ เป็นตำรวจ บก.ภ.จ.กาญจนบุรี 1 ราย โดยความผิดที่จะดำเนินคดีเป็นฐานความผิดเกี่ยวกับการแจ้งความ เท็จกับพนักงานสอบสวน ทำให้ผู้อื่นได้รับโทษทาง อาญา และปฏิบัติหน้าที่หรือละเว้นการปฏิบัติหน้าที่โดยมิชอบ,ส่วนความเคลื่อนไหวที่ จ.กาญจนบุรี เมื่อเวลา 09.00 น. วันเดียวกัน นายปรีชา ใคร่ครวญ เดินทางไปที่โรงเรียนเทพมงคลรังษี ต.บ้านเหนือ อ.เมืองกาญจนบุรี เพื่อร่วมงานแสดงผลงานนักเรียน โดยตอบคำถามผู้สื่อข่าวที่ว่า หากผลสรุปของกองปราบฯออกมาว่าครูปรีชาเป็นฝ่ายผิดว่า ตอนนี้กองปราบฯจะไม่ชี้ว่าฝ่ายใดเป็นฝ่ายผิดหรือถูก ตำรวจมีหน้าที่สืบสวนและสอบสวน จากนั้นกองปราบฯจะบอกว่าน้ำหนักของลอตเตอรี่นั้นเป็นของฝ่ายไหน แล้วจะออกหมายซึ่งเป็นหมายเรียก หรือหมายจับ ก็ต้องผ่านศาลก่อน แล้วศาลจึงพิจารณาเพื่ออนุมัติหมายจับ เมื่อพบว่ามีการกระทำความผิด ดังนั้น นักข่าวจะต้องเข้าใจขั้นตอนนี้ด้วย นั่นคือไม่ใช่ว่าเจ้าหน้าที่ตำรวจจะมาฟันธงว่าใครผิดหรือใครถูก ตำรวจเป็นผู้มีหน้าที่พิสูจน์ทรัพย์ ว่าทรัพย์นั้นน่าจะเป็นของใคร ต้องทำตามหลักฐานและพยาน,เมื่อถามต่อว่าหากผลออกมาว่าลอตเตอรี่เป็นของหมวดจรูญ จะยอมรับหรือไม่ นายปรีชาตอบว่า ทุกคนต้องเข้าใจตอนนี้กำลังอยู่ระหว่างการพิสูจน์ทรัพย์ เมื่อทรัพย์ที่พิสูจน์ได้จะต้องมีที่มาที่ไปของทรัพย์ ถ้าฝั่งโน้นมีที่มาที่ไป นั่นก็คือสิ่งที่จะต้องยอมรับได้ ส่วนที่ฝั่งเขาบอกว่าไม่จำเป็นต้องพิสูจน์ เพราะทรัพย์นั้นอยู่ที่เขาอยู่แล้ว ตอนนี้นี่คือเรื่องของการทำข่าว แต่กระบวนการค้นหาความจริงของตำรวจต้องสอบทั้ง 2 ฝั่ง ไม่ได้สอบแค่ฝั่งเดียว แต่ถ้าเป็น กระบวนการของศาล คือระบบกระบวนการศาลของเมืองไทยเป็นระบบกล่าวหา เมื่อเรากล่าวหาเขา เราก็ต้องมาพิสูจน์ทรัพย์ให้ร้อยเปอร์เซ็นต์ว่าทรัพย์นั้นเป็นของเรา ส่วนกระบวนการการสืบสวนและสอบสวน ต้องสืบทั้ง 2 ทาง ตอนนี้ กองปราบฯยังไม่ได้เรียกครูไปสอบปากคำ เพราะก่อนหน้านี้เคยไปให้ปากคำหน่วยงานที่เกี่ยวข้องทั้งหมดแล้ว ล่าสุดมีเพียงแค่ไปจำลองเหตุการณ์ที่ตลาดนัดเรดซิตี้ แต่ถ้าหากมีประเด็นใหม่ๆขึ้นมา กองปราบฯก็คงจะติดต่อมาเอง,ที่จริงไม่ต้องไปสอบเจ๊บ้าบิ่นหรอก ครูนี่แหละเป็นคนซื้อจากเจ๊บ้าบิ่น และในวันดังกล่าวหลังจากรับลอตเตอรี่มาก็ได้พูดคุยกันกับคนอีกหลายคนที่อยู่ตรงนั้น ซึ่งมีทั้งคนรู้จักและไม่รู้จัก และก็มีคนขอแบ่งลอตเตอรี่เลขดังกล่าว แต่ครูไม่ให้ ครูปรีชากล่าว,ขณะเดียวกัน ผู้สื่อข่าวไปสังเกตที่บ้านนางรัตนาพร สุภาทิพย์ อายุ 58 ปี หรือป้าบ้าบิ่นก็ไม่พบใคร เมื่อโทรศัพท์ไปหาลูกชายนางรัตนาพรก็ปิดเครื่อง ขณะที่เพื่อนบ้านบอกว่า ตั้งแต่วันที่กองปราบฯพาตัวนางรัตนาพรไปซักถาม ก็ไม่เห็นกลับมาที่บ้านอีก ทราบจากลูกชายป้าบ้าบิ่นบอกว่า แม่ไปพักที่บ้านญาติ โดยเพื่อนบ้านคนดังกล่าวบอกว่า ดูข่าวยังสงสัยเหมือนกันว่านางดำเป็นใคร คิดว่าอาจเป็นนางรัตนาพร หรือป้าบ้าบิ่น เพราะปกติเพื่อนบ้านจะเรียกป้าพวน ซึ่งเป็นชื่อเก่า แต่คนทั่วไปจะเรียกเจ๊ดำ บ้าบิ่น และหรือเจ๊ดำ แพนเค้ก เพราะแกขาย บ้าบิ่นกับแพนเค้ก,ด้าน ร.ต.ท.จรูญ วิมูล อดีตรอง สวป.สภ.บ่อพลอย จ.กาญจนบุรี คู่กรณีครูปรีชากล่าวว่า ไม่เคยรู้จักชื่อนางดำ และไม่รู้จักนางดำมาก่อนว่าเป็นใคร ส่วนอาจารย์แดงที่ถูกระบุว่าเป็นบุคคลใน คลิปเสียงแรกที่สนทนาทางโทรศัพท์กับเจ๊บ้าบิ่น แม่ค้าลอตเตอรี่นั้น ก็ไม่รู้จัก ส่วนเมื่อวานนี้ที่ถึงกับต้องหลั่งนํ้าตาเพราะตื้นตันใจ และขอขอบคุณทุกกำลังใจที่มีให้ต่อครอบครัวของตัวเองอีกครั้ง ยังเชื่อมั่นในกระบวนการสอบสวนของตำรวจสอบสวนกลางว่าผลจะออกอย่างยุติธรรมที่สุด พร้อมอยากให้ คดีนี้จบลงโดยเร็ว,เมื่อเวลา 13.30 น. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) กล่าวถึงคดีลอตเตอรี่ 30 ล้านบาท ที่เป็นความสนใจของคนทั้งประเทศว่า ยอมรับว่าถึงวันนี้ไม่รู้จะแก้ปัญหาอย่างไร ท้ายที่สุดก็ต้องมาทะเลาะกันเรื่องของลอตเตอรี่ 30 ล้านบาทยังไม่เลิก สื่อมวลชนก็ขยายข่าวไปทุกวันๆ ประชาชนก็เอียน มีหลายคนถึงกับบอกว่าเมื่อไหร่จะเลิกกันเสียที หลายคนเรียกร้องให้แก้ปัญหาใน เรื่องของลอตเตอรี่ ก็พยายามที่จะแก้ในทุกวิธีการแล้ว เรื่องของ 5 เสือก็ได้ยกเลิกไปแล้ว เรื่องการให้โควตาแล้วเอาไปขายให้กับคนอื่น แล้วมีการมาซื้อต่อไปอีก เรื่องนี้ก็มีการให้กำไรกันไปตามสัดส่วนว่าได้โควตาไปเท่าไหร่ก็ขายไปตามนั้นในพื้นที่ที่กำหนดก็จบ ถ้าทุกคนไม่ช่วยกันก็ไม่รู้จะไปแก้กันอย่างไร เหลืออย่างเดียวสุดท้ายคือเลิกทำลอตเตอรี่ เพราะแก้ทุกอย่างแล้วจนไม่รู้จะแก้อย่างไรเพราะเรื่องมันอยู่ที่คน เพราะคนขายก็เอาไปขายต่อคนซื้อก็อยากได้แบบรวมเล่มเยอะๆ ทั้งหมดคือปัญหาต้องไปแก้ไขจุดนี้ว่าทัศนคติจะทำกันอย่างไร หลายคนก็อยากรวย พอตนพูดมากไปกลายเป็นว่าไปรังแกคนจนอีก
กองปราบฯฟันธงแล้ว ร.ต.ท.จรูญเป็นเจ้าของหวยรัฐ 30 ล้าน ส่วนฝั่งครูปรีชาเป็นเรื่องเจ๊บ้าบิ่นโทร.ไล่เช็กลูกค้ารายตัวที่ซื้อลอตเตอรี่ไป หลังผลหวยออกรางวัลที่ 1 ที่อยู่ในแผง
ประยุทธ์ จันทร์โอชา,หวย30ล้าน,จรูญ วิมูล,ครูปรีชา,ข่าวหน้า1,ข่าวทั่วไป